Rubyn (HA/SN). Domowinska skupina Rubyn w Delnjej Łužicy bě minjeny kónc tydźenja hłowna organizatorka wulkeho wjesneho swjedźenja. Němsko-serbska wjes we wokrjesu Sprjewja-Nysa ze swojimi něhdźe 250 wobydlerjemi je tři dny dołho 700lětne wobstaće swjećiła. Wona bu w awgusće 1317 prěni raz pisomnje naspomnjena.
Wjeršk wulkeho kónctydźenskeho jubileja běše swjedźenski ćah po Rubynje sobotu popołdnju. W nim je nimale 150 ludźi w cyłkownje 30 wobrazach předstajiło stawizny něhdy ryzy serbskeje burskeje wsy kaž tež dźensniše žiwjenje w njej. Mjez druhim pokazachu burske dźěło, wšelake wjesne rjemjesła kaž tež serbske tradicije. Mjez wobdźělnikami bě něhdźe 60 žonow a holcow w swjedźenskej abo dźěłanskej drasće Delnich Serbow. Někotre žony a holcy ze susodnych wsow běchu sej ju tohorunja za jubilejny swjedźeń zwoblěkali.
szl_Latn szl_Latn